Térítésmentes Használatba Adási Szerződés
amely létrejött egyrészről Martfű Város Önkormányzata (5435 Martfű, Szent István tér 1. képviselője: Dr. Kiss Edit polgármester) mint használatba adó, 

másrészről:

Magyar Máltai Szeretetszolgálat Egyesület Észak-Alföldi Régió (4025 Debrecen, Erzsébet út 24/a. szám) képviseli meghatalmazással és együttes aláírási joggal Tarnai Zoltán régiótitkár és Fodor András régióvezető ( az aláírási címpéldányok a szerződés mellékletét képezik) mint használó szerződő felek között az alulírott napon és helyen az alábbi feltételek szerint:  

1./ Használatba adó fél kijelenti, hogy kizárólagos tulajdonát képezi a Martfűi 808/6. hrsz-ú irodaház 114 m2 alapterületű (93 m2 hasznos alapterületű) épület és a hozzá tartozó 368 m2 földrészlet, Martfű Május 1. út 21. szám alatt.

2./ Használatba adó az 1./ pontban meghatározott ingatlant határozatlan időre térítésmentes használatba adja a Magyar Máltai Szeretetszolgálat Észak-Alföldi Régiója használó fél részére, tekintettel arra, hogy használatba vevő fél önkormányzati szociális feladatot lát el. Használatba adó szavatol azért, hogy a szerződés tárgyát képező ingatlanon senkinek sem áll fenn olyan joga, amely a használót a birtoklásban és rendeltetésszerű használatban akadályozná.  

3./ Használatba vevő fél vállalja, hogy a saját egyesületi céljai szerint karitatív célokra, természetbeni és pénzbeli adományokat gyűjt, azokat a rászorulók között szétosztja, ingyenes egészségügyi oktatást végez, segítséget nyújt a rászorulóknak, gondoskodik a külföldről érkező adományok átvételéről, megőrzéséről, és igazságos elosztásáról. 

4./ A használatba adó fél a mai napon, azaz 2013. november 26 napján a használatba vevő fél rendelkezésére bocsátja az első pontban megjelölt ingatlant. A jelen szerződés határozatlan időre jön létre, és ezt hat hónapos felmondási idő mellett, bármelyik fél indokolási kötelezettség nélkül felmondhatja. A használó fél a szerződés bármilyen okból történő megszűnése, vagy megszűntetése esetén köteles az ingatlant a szerződés megszűnése napján kiürített, tiszta, és rendeltetésszerű használatra alkalmas állapotban visszaadni a használatba adó félnek, és az ingatlant elhelyezési igény nélkül elhagyni.

5./ Szerződő felek megállapodnak abban, hogy az ingatlan használata térítésmentes, tekintettel arra, hogy a használó fél önkormányzati szociális feladatokat lát el. Felek rögzítik, hogy az ingatlan fenntartásával, üzemeltetésével, karbantartásával, közterheivel, vagyonvédelmével kapcsolatos költségek a használót terhelik, aki köteles azt határidőben megfizetni. 
6./ Felek rögzítik, hogy a szerződés tárgyát képező ingatlant a használó ismert, megtekintett állapotban veszi használatba. Használó az ingatlan birtokába jelen szerződés hatályba lépésének napján lép, ettől kezdődően húzza az ingatlan minden hasznát és viseli az azzal kapcsolatos közterheket. 

7./ Használó kijelenti, hogy a helyiségben a Magyar Máltai Szeretetszolgálat céljainak megvalósítása érdekében kíván tevékenységet végezni. A fentiektől eltérő tevékenység végzése esetén használatba adó a jelen szerződést azonnali hatállyal jogosult felmondani. 

8./ Használó tudomásul veszi, hogy az épületben értéknövelő beruházáshoz vagy az épület albérletbe adásához, illetőleg a használat más formában történő átengedéséhez a használatba adó előzetes írásbeli hozzájárulása szükséges. Amennyiben használó ezen szerződési kötelezettségének nem tesz eleget, úgy használatba adó a szerződést azonnali hatállyal jogosult felmondani. 

9./ Használó kötelezettséget vállal arra, hogy a hasznosításra vonatkozó használó által kért beszámolási, adatszolgáltatási kötelezettségeket teljesíti. 

10./ Használatba adó tájékoztatja a használót, hogy a szerződés érvényességéhez Martfű Város Önkormányzata Képviselő-testületének jóváhagyása szükséges, így e szerződés a képviselő-testület jóváhagyásának napján lép hatályba. 
11./ Szerződő felek a jelen szerződésből eredő valamennyi vitás kérdés eldöntésére a Szolnoki Járásbíróság kizárólagos illetékességét kötik ki. 

12./ Felek kijelentik, hogy jelen szerződésben foglalt használati jogot az ingatlan nyilvántartásba nem kívánják bejegyezni. 

Szerződő felek a jelen okiratot elolvasás és értelmezés után, mint akaratukkal mindenben megegyezőt helyben hagyólag, és cégszerűen aláírták.

Martfű, 2013. november 26.

